text: Stor interesse for ny læreruddannelse 
  09 marts 2016 kl. 22.05
  De studerende skal både læse og arbejde på samme tid.
  Manglen på folkeskolelærere er enorm her i vores del af landet. Lige før nytår dokumenterede vi her på TV SYD, at der mangler mindst 110 lærere her i Syd- og Sønderjylland. Alene i Vejle Kommune mangler der omkring 30 folkeskolelærere. Men nu er der en løsning på vej. Vejle Kommune har sammen med læreruddannelsen i Jelling opfundet deres egen måde at uddanne lærere på.
  Og de studerende får travlt. For de skal igennem nøjagtigt det samme pensum, som på den almindelige uddannelse. Men ved siden af studierne og de store opgaver skal de også ud og arbejde på en folkeskole og passe et lærerjob på deltid. Og de studerende skal nå det hele på fire år - præcis som i dag.
  